钦定古今图书集成/明伦汇编/交谊典/第066卷 > 《投秘监韦尚书启》前人
## 钦定古今图书集成/明伦汇编/交谊典/第066卷 > 《投秘监韦尚书启》前人

某启。某月日，以所著《谗书》一通，寓于阍吏。退量僭越，
伏积忧惶。某闻樊子昭之处屠沽，发光辉于许、邵；郭
林宗之游巩洛，振声价于符融。其后物态乖讹，风流
委败，下有自媒之诮，上无相汲之由。某由是反袂兴
怀，扪心注恨，又安得不属耳于舆人之论，倾怀于长
者之谈。而尚书以盛名镇乎当时，以盛德传乎奕世。
“不趑趄于阘茸，不浮泛于奸回。动则致圣主而活苍
生以为己任；静则导冲襟而养和气以守家声。”恭惟
大朝，属在吾道。若某者，燎薪就学，掷楯攻文。一则以
神气低凡，不足动王侯之瞻视；一则以家门寒贱，不
足辱卿相之搜扬。十年索米于京都，六举随波而上
下。永言浮世，堪比多岐。所以览嵇叔夜之书，则伏膺
户外；读张季鹰之传，则大嚼窗间。长恐一旦月桂情
衰，江濒思起，不得揖兖国山庭之相，不得窥汉朝王
佐之才，是以重拂尘衣，聊希藻鉴。倘尚书以孺子可
教，则随洛下之书生；傥尚书以斯人若狂，则访江东
之钓叟。灵蓍神蔡，惟祷所从。谨启。